Familienavorsing, as die gogga eers byt - Jou Gesin | Solidariteit WêreldJou Gesin | Solidariteit Wêreld
Tuis › Artikels › Familienavorsing, as die gogga eers byt
Die dag wanneer jy besluit om jou familie na te vors is dit so goed soos om 'n legkaart van 1000 stukkies op die tafel uit te gooi en dié te vind wat bymekaar moet pas. Al probleem is dat jy nie al die stukkies het nie.
Die soektog na al die stukkies lewer soms interessante inligting op en soms kom jy voor dooiemansdeur te staan. Een ding is seker – dis nie iets wat jy binne 'n dag gaan afhandel nie. As jy 'n ongeduldige mens is, moet jy maar twee maal dink alvorens jy hierdie taak aanpak.
Dis 'n stokperdjie wat deur oud en jonk beoefen kan word. Jy het reeds 'n bietjie kennis oor jou familiegeskiedenis, 'n paar ou familiefoto's en ou dokumente, maar dis nie naastenby genoeg om 'n stamboom op te stel nie. Hier is 'n paar riglyne vir beginners.
Jou stamboom is 'n direkte lyn van jou af tot by jou stamvader wat vir die eerste keer in Suid-Afrika aangekom het. Om daar uit te kom moet jy by jouself begin met 'n afskrif van jou geboortesertifikaat. Dit bevat reeds die korrekte geboortedatums en die name van jou ouers. Dan moet jy die inligting oor jou pa, oupa, oupagrootjie ens. naspeur tot jy by jou stamvader uitkom.
Die eerste stap is om die inligting van jou ouers en grootouers te kry: Hul ouers se volledige name en geboorte- en sterfdatums. Deur met hierdie stap te begin gaan jy reeds heelwat inligting hê.
Leidrade kan gevind word op die agterkant van ou foto's (as iemand slim genoeg was om name agterop te skryf) en in die Familiebybel. Families is partykeer suinig om die relevante dokumente onder hul oë te laat uitgaan, neem dus foto's daarvan indien moontlik.
Skryf al die inligting neer wat jy by familielede kry.
Verken die internet vir inligting oor jou voorouers. Daar is verskeie webwerwe hiervoor.
As jy inligting begin soek, onthou altyd om alternatiewe spelling van name en vanne te gebruik. In sommige registers is name anders opgeteken as op byvoorbeeld die persoon se geboortesertifikaat.
Leer meer oor die wye verskeidenheid rekordtipes wat jou kan help met jou soektog na jou voorouers, insluitende testamente, geboorte-, huweliks- en sterfsertifikate; grondaktes; immigrasierekords; militêre rekords ens. Baie hiervan word gratis aanlyn beskikbaar gestel deur die FamilySearch-webwerf.
Hou 'n navorsingsregister met notas van wat jy gesoek het en wat jy gevind het (of nie gevind nie).
Verkieslik moet daar aan die begin by een familienaam gehou word. Daarna kan jy jou navorsing uitbrei.
As jy weet waar jou voorouers begrawe is, kan jy www.eggsa.org besoek. Dit is die Genealogiese Genootskap van Suid-Afrika (GGSA) se grafstene-projek. Daar is die meeste begraafplase gelys met foto's van die grafte. Soms is jy net gelukkig om bevestiging te kry. Op hierdie webwerf kan jy soek onder provinsie, dorp en begraafplaas.
Kerkregisters is 'n groot bron van inligting, maar sommige kerke het nie meer die ou doop-, huweliks-, lidmaat- en sterfteregisters by die kerk nie, aangesien dit reeds na die sentrale argief in die betrokke provinsie gestuur is. Gelukkig is daar 'n internasionale platform, www.familysearch.org, waar duisende kerkregisters van Suid-Afrikaanse kerke beskikbaar is.
Klop aan by jou naaste GGSA vir raad.
Hier is 'n paar nuttige skakels wat jy kan verken. Daar is vele meer; namate jou soektog vorder, sal jy ook op ander skakels afkom. Geniet die reis!